ઇમ્તિયાઝ પટેલ લિખિત અને અનુરાગ પ્રપન્ન અભિનીત-દિગ્દર્શિત નાટક ‘માસ્તર બ્લાસ્ટર’માં એક એવા શિક્ષકની વાત છે જે તેના આદર્શ અને પ્રામાણિકતાના જોરે આખી જિંદગી જીવ્યા છે અને લોકોમાં તેમના નામના દાખલા પણ અપાય છે. આદર્શવાદી શિક્ષક એવા અમોલ ટીચર માને છે કે જીવનમાં સત્ય સિવાય અને પ્રામાણિકતા સિવાય બીજુ કંઈ હોતું જ નથી. આ તેમની માન્યતા જ નથી, પણ તેમણે અનેક વખત આ વાત પુરવાર પણ કરી છે. અમોલસર પાસે ભણવું એ માત્ર વિદ્યાર્થીઓ માટે જ નહીં, પણ તેમના પેરન્ટ્સ માટે પણ ગર્વની વાત છે. અમોલસરને જીવનમાં કોઈ વાત ક્યારેય ડગાવી શકતી નથી, પણ જીવનનો એક સમય એવો પણ આવી જાય છે જ્યારે અમોલસર પોતે જ ડગમગી જાય છે. નાટકના ડિરેક્ટર અનુરાગ પ્રપન્ન કહે છે, ‘જો આદર્શને છોડી દો તો એ તમારો સાથ છોડી દે છે, પરંતુ જો આદર્શને કપરા સંજોગોમાં પણ પકડી રાખો તો એ કપરા સમયને પણ તમારી પાસે ઊભો નથી રહેવા દેતો. આ જ વાત નાટકના માધ્યમથી સૌને કહેવાનો અને સમજાવવાનો પ્રયાસ થયો છે.’